 

**REPUBLIKA E SHQIPËRISË**

**MINISTRIA E FINANCAVE**

**RAPORT MONITORIMI**

**I ZBATIMIT TË PLANIT TË INTEGRITETIT**

**TË MINISTRISË SË FINANCAVE**

**PËR PERIUDHËN**

**JANAR – QERSHOR 2024**

**TABELA E PËRMBAJTJES**

1. **PËRMBLEDHJE EKZEKUTIVE**
2. **QASJA VLERËSUESE**
3. **METODOLOGJIA E MONITORIMIT**
4. **GJETJET E RAPORTIT**
5. **KONKLUZIONE DHE REKOMANDIME**
6. **ANEKS**
7. **PËRMBLEDHJE EKZEKUTIVE**

Plani Integritetit përbën një instrument të luftës kundër korrupsionit, i cili i shërben institucionit nё identifikimin, vlerësimin dhe parandalimin e tërësisë së risqeve që cenojnë integritetin. Forcimi i integritetit dhe miratimi i masave sistematike antikorrupsion janë të rëndësishme në kuadër të reformave të administratës publike, për arsye se nëpërmjet tyre synohet të garantohet një administratë publike profesionale, me etikë, integritet dhe performancë të lartë.

Plani Integritetit të Ministrisë së Financave për vitet 2024-2026, përfshin një analizë të vlerësimit të risqeve të integritetit në institucion, si dhe parashikon masa konkrete për zbatim, me qëllim përmirësimin e efikasitetit, transparencës, llogaridhënies, rritjen e besueshmërisë publike, si dhe arritjen e objektivave strategjike e specifike tё institucionit. Identifikimi dhe vlerësimi i risqeve është kryer kryesisht në fushën e menaxhimit financiar, transparencës, burimeve njerëzore, konsultimit publik, si dhe fusha të tjera të veprimtarisë së institucionit.

Objektivat që synohet të arrihen nëpërmjet Planit të Integritetit janë si vijon:

* Forcimi i transparencës dhe monitorimi i vazhdueshëm, duke siguruar rritjen e besueshmërisë publike;
* Burime njerëzore të kualifikuara, të qëndrueshme dhe me trajnime të përshtatshme për t’i rezistuar shkeljeve të integritetit;
* Përmirësimi i kuadrit rregullator, me qëllim forcimin e integritetit në institucion.

Në përputhje me Kreun X të Planit të Integritetit, si dhe me Metodologjinë e Monitorimit të Planit për Institucionet e Qeverisjes Qendrore, Ministria e Financave ka hartuar Raportin e monitorimit për periudhën janar-qershor 2024, mbështetur në të dhëna të verifikueshme dhe transparente. Monotorimi i Planit të Integritetit është një fazë e rëndësishme, për arsye se shërben për të vlerësuar nëse risqet e identifikuara janë menaxhuar në mënyrë të efektive, si dhe për të konstatuar nëse janë realizuar aktivitetet dhe masat e parashikuara në planin e veprimit.

Raporti monitorimit të Planit të Integritetit për periudhën janar-qershor 2024, jep të dhëna mbi zbatimin e objektivave dhe masave të parashikuara për periudhën e kërkuar, progresin e zhvilluar në kuadër të rritjes së trasparencës, si dhe masat e ndërmarra për plotësimin dhe rishikimin e legjislacionit në fuqi, me qëllim përmirësimin dhe forcimin e integritetit.

Në Planin e Integritetit për vitin 2024, janë parashikuar për zbatim 13 masa, nga të cilat rezulton se gjatë periudhës janar-qershor janë zbatuar 10 masa dhe 3 masa vijojnë të jenë në proces.

1. **QASJA VLERËSUESE**

Raporti monitorimit të zbatimit të Planit të Integritetit përmban një analizë të përgjithshme të performancës institucionale për t’i rezistuar shkeljeve të integritetit, ku përcaktohet niveli i realizimit të masave të parashikuara në plan, si dhe hapat konkretë që janë ndërmarrë nga drejtoritë përgjegjëse për përmbushjen e tyre brenda afatit.

1. **METODOLOGJIA E VLERËSIMIT**

Raporti monitorimit është hartuar në bazë të kontributit të drejtorive përgjegjëse të Ministrisë së Financave, për të cilat ka patur të parashikuara masa për zbatim për periudhën e kërkuar. Secila drejtori ka raportuar mbi statusin e realizimit të masave, nëse janë realizuar plotësisht, vijojnë të jenë në proces, dhe veprimet konkretete që janë ndërmarra për përmbushjen e tyre. Të dhënat e këtij raporti janë mbledhur nga Koordinatori i Integritetit, në përmbushje të rolit të tij, si personi i cakuar për hartimin e Raportit të monitorimit.

Drejtoritë/personat përgjegjës që kanë raportuar janë si më poshtë vijon:

* Drejtoria e Përgjithshme e Borxhit Shtetëror;
* Drejtoria e Apelimit Tatimor;
* Drejtoria Mbështetëse e Zyrtarit Kombëtar Autorizues;
* Drejtoria e Avokatit të Tatimpaguesit;
* Drejtoria e Marrëveshjeve dhe Sigurimit të Ndihmës së Huaj;
* Drejtoria e Strategjisë, Regjistrimit, Shërbimit dhe Raportimit të Treguesve të Borxhit;
* Drejtoria e Menaxhimit të Burimeve Njerëzore;
* Koordinatori për Konsultimin Publik;
* Drejtoria e Harmonizimit të Menaxhimit Financiar, Kontrollit dhe Kontabilitetit.
* Drejtoria e Procesimit te Biznesit.
1. **GJETJET E RAPORTIT**

Monitorimi i zbatimit të masave të parashikuara në Planin e Integritetit është një hap i rëndësishëm për të garantuar integritetin institucional. Konkretisht nëpërmjet hartimit të raportit të monitorimit synohet:

* Mbikëqyrja e vazhdueshme e nivelit të zbatimit të masave të parashikuara në plan;
* Forcimi i llogaridhënies publike dhe transparencës në institucion, për të siguruar rritjen e besueshmërisë publike;
* Rishikimi dhe plotësimi i vazhdueshëm i legjislacionit ligjor në fuqi, me qëllim përmirësimin dhe forcimin e integritetit.

**Nga të dhënat e drejtorive raportuese të Ministrisë së Financave, rezulton se:**

Në Planin e Integritetit, për vitin 2024 janë parashikuar për zbatim 13 masa, nga të cilat 10 masa janë zbatuar dhe 3 masa janë në proces.

**OBJEKTIVI 1**

***“Forcimi i transparencës dhe monitorimi i vazhdueshëm, duke siguruar nivelin më të lartë të transparencës për publikun”***

*“Forcimi i transparencës dhe monitorimi i vazhdueshëm, duke siguruar nivelin më të lartë të transparencës për publikun”,* përbën një ndër objektivat kryesor që synohet të përmbushet. Ky objektiv paraqet një rëndësi thelbësore, për arsye se nëpërmjet një procesi transparent, garantohet llogaridhënia dhe rritet besueshmëria publike mbi veprimtarinë e institucionit.

Me qëllim përmbushjen e këtij objektivi gjatë periudhës raportuese, janë realizuar masat si vijon:

* Hartimi i Raportit të Konsultimit Publik;
* Përfshirja e sa më shumë pjesëmarrësve në procesin e konsultimit publik;
* Diversifikimi i metodave të konsultimit publik. (Masa nr.1, e objektivit nr.1)

Ministria e Financave ka hartuar Raportin e Konsultimit Publik për gjashtëmujorin e parë të vitit 2024, i cili është publikuar në Regjistrin Elektronik të Njoftimit dhe Konsultimit Publik në linkun si vijon: <https://konsultimipublik.gov.al/Konsultime/InstitucionReports/4>

Ministria e Financave ka realizuar konsultime publike për projektaktet në zbatim të nenit 1 të ligjit nr.146/2014 “*Për Njoftimin dhe Konsultimin Publik*”, i cili përcakton procesin e konsultimit publik për projektligjet dhe projektdokumentet strategjike kombëtare.

Në gjashtëmujorin e parë të vitit 2024, janë miratuar në total 49 akte, nga të cilat 3 akte ishin objekt konsultimi publik, ndërsa pjesa tjetër e akteve të miratuara, mbështetur në parashikimet e ligjit nr.146/2014 “*Për Njoftimin dhe Konsultimin Publik*”, nuk janë objekt konsultimi publik.

**Konsultimi publik është realizuar për 3 aktet si vijon:**

1. Ligjin *"Për disa ndryshime në ligjin nr. 61/2012 “Për akcizat në Republikën e Shqipërisë”*, *i ndryshuar;*
2. Vendimin e Këshillit të Ministrave *"Për miratimin e Strategjisë Sektoriale për Menaxhimin e Financave Publike 2023-2030*";
3. Vendimin e Këshillit të Ministrave “*Për miratimin e Programit të Reformave Ekonomike 2024-2026”*.

Sipas të dhënave të Raportit të Konsultimit Publik, aktet janë konsultuar në masën 100% nëpërmjet metodave konsultative si: konsultimi nëpërmjet postës elektronike dhe takimeve konsultative me grupe të ndryshme të interesit dhe në masën 67% nëpërmjet publikimit në Regjistrin Elektronik të Njoftimit dhe Konsultimit Publik.

**Konkretisht, metodat e përdorura të konsultimit publik janë si vijon:**

1. **Regjistri Elektronik i Njoftimit dhe Konsultimit Publik është aplikuar për 2 akte:**
* Ligjin “*Për disa ndryshime në ligjin nr. 61/2012 “Për akcizat në Republikën e Shqipërisë”*, *i ndryshuar;*
* Vendimin e Këshillit të Ministrave *"Për miratimin e Strategjisë Sektoriale për Menaxhimin e Financave Publike 2023-2030*".
1. **Konsultimi nëpërmjet postës elektronike është aplikuar për 3 akte:**
* Ligjin *"Për disa ndryshime në ligjin nr. 61/2012 “Për akcizat në Republikën e Shqipërisë”*, *i ndryshuar;*
* Vendimin e Këshillit të Ministrave *"Për miratimin e Strategjisë Sektoriale për Menaxhimin e Financave Publike 2023-2030*";
* Vendimin e Këshillit të Ministrave “*Për miratimin e Programit të Reformave Ekonomike 2024-2026”.*
1. **Konsultimi nëpërmjet mekanizmit të gupeve të menaxhimit të integruara të politikave (IPMG) është aplikuar për 2 akte:**
* Vendimin e Këshillit të Ministrave *"Për miratimin e Strategjisë Sektoriale për Menaxhimin e Financave Publike 2023-2030*";
* Vendimin e Këshillit të Ministrave “*Për miratimin e Programit të Reformave Ekonomike 2024-2026”.*
1. **Takimet konsultative janë aplikuar për 3 akte:**
* Ligjin *"Për disa ndryshime në ligjin nr. 61/2012 “Për akcizat në Republikën e Shqipërisë”*, *i ndryshuar;*
* Vendimin e Këshillit të Ministrave *"Për miratimin e Strategjisë Sektoriale për Menaxhimin e Financave Publike 2023-2030*";
* Vendimin e Këshillit të Ministrave “*Për miratimin e Programit të Reformave Ekonomike 2024-2026”.*

Për sa më sipër, është kryer edhe paraqitja grafike e metodave të përdora të konsultimit publik si vijon:

**Paraqitja grafike e metodave të përdorura për konsultimin publik**

Krahasuar me vitet e kaluara, performanca institucionale e Ministrisë së Financave është në rritje, ku gjatë kësaj periudhe raportimi janë gjeneruar më shumë komente, në total 73 komente për 3 akte objekt konsultimi, ndërsa gjatë vitit 2023 janë gjeneruar 44 komente për 10 akte objekt konsultimi publik. Në këtë mënyrë evidentohet se është rritur cilësia e menaxhimit të këtij procesi, si dhe digjitalizimi i procesit të konsultimit ka bërë të mundur rritjen e pjesëmarrjes së publikut nëpërmjet Regjistrit Elektronik të Njoftimit dhe Konsultimit Publik. Për më tepër metodat e përzgjedhura për konsultim dhe targetimi i duhur i palëve të interesit ka ndikuar në hartimin e politikave dhe legjislacionit më cilësor, gjithëpërfshirës dhe efikas.

Përmirësimet në këtë proces janë tregues i zhvillimit të një qasje të integruar për planifikimin dhe menaxhimin e konsultimeve publike për projektaktet dhe politikat e Ministrisë së Financave, si një hap thelbësor për përmirësimin e transparencës dhe llogaridhënies.

Ministria e Financave, ka publikuar pas procesit të konsultimit publik të projektakteve edhe raportet përkatëse individuale për rezultatet e konsultimit publik[[1]](#footnote-1) për secilin projektakt të publikuar në regjistër, duke përmbushur parimin e reagueshmërisë dhe llogaridhënies së këtij procesi.

Nga procesi i konsultimit publik të 3 akteve janë mbledhur në total 73 komente, nga të cilat 14 prej tyre janë pranuar plotësisht. Pjesa tjetër e komenteve nuk janë pranuar për arsye se, nuk lidheshin me përmirësimin e përmbajtjes së akteve të propozuara, por ishin sugjerime/komente për ndërmarrjen e nismave të reja apo reformave të tjera jashtë përmbajtjes së akteve të propozuara.

Gjatë periudhës janar –qershor 2024, në Drejtorinë e Apelimit Tatimorjanë regjistruar 868 ankime të reja të kategorizuara sipas natyrës së akteve të ankimuara, si më poshtë vijon:

|  |  |
| --- | --- |
| **Lloji i ankimit** | **Numri** |
| Raportet e kontrollit | 149 |
| Gjobat për mosdorëzimin në afat të DIVA-s | 181 |
| Shtimi i përgjegjësive tatimore të TVSH-së dhe tatimit mbi fitimin | 41 |
| Gjobat dhe kamatëvonesat e enteve publike | 58 |
| Këstet e tatim fitimit dhe gjobat për mospagimin në afat të tyre | 160 |
| Gjoba të tjera (moslëshim fature, mosdeklarim në afat, mosdeklarim të punonjësve, mospagim në afat, etj.) | 279 |

Drejtoria e Apelimit Tatimor ka nxjerrë 797 vendime gjatë kësaj periudhe raportimi, ku numrin më të lartë të ankimeve të administruara e përbëjnë rastet e mëposhtme:

1. Ankimet ndaj gjobave për mosdorëzimin në afat të deklaratës individuale vjetore të të ardhurave;
2. Ankimet për përcaktimin e kësteve të tatimit mbi fitimin apo tatimit të thjeshtuar mbi fitimin dhe gjobat për mospagimin e tyre;
3. Ndryshimi i përgjegjësive tatimore të tatimpaguesve;
4. Gjobat për pagesë të vonuar dhe kamatëvonesat e aplikuara ndaj enteve publike, në rastet e ndryshimit të listëpagesave;
5. Vlerësimet për strukturat akomoduese që kanë aplikuar shkallën e reduktuar të TVSH-së në masën 6 % pa u pajisur me certifikatën e kategorizimit;
6. Vlerësimet e kryera ndaj tatimpaguesve, të cilët nuk kanë respektuar afatin 2-vjeçar për aplikimin e shmangies së taksimit të dyfishtë për shërbimet e marra nga personat jorezidentë;
7. Vlerësimet e kryera ndaj tatimpaguesve që kryejnë shërbime në fazën e kërkimit të operacioneve hidrokarbure, por kanë marrë vërtetimin nga AKBN përtej afatit 30-ditor.

Për shkak të numrit të lartë të vendimeve të Drejtorisë së Apelimit Tatimor, konkretisht 797 vendime, vijon të jetë në proces publikimi i qëndrimeve për vendimet e trajtuara, të cilat do të publikohen në faqen zyrtare të Ministrisë së Financave në afatin e caktuar në planin e veprimit, brenda vitit 2024.

Lidhur me masën nr.3 të parashikuar në plan, për publikimin në faqen zyrtare të Ministrisë së Financave të rezultateve të inspektimit financiar, aktualisht kjo masë vijon të jetë në proces, për arsye se Drejtoria e Inspektimit Financiar publikon Raportin vjetor të veprimtarisë së drejtorisë me treguesit respektiv, si dhe përmbledhjet ekzekutive të çdo inspektimi të kryer për periudhën respektive. Gjithashtu është duke u kryer edhe rikonfigurimi i webit, me qëllim që çdo qytetar apo grup interesi të ketë mundësi të aksesohet sa më lehtë në web për njohjen me rezultatet e inspektimit financiar. Publikimi i rezultateve të inspektimit financiar, përfshirë edhe raportin vjetor do të kryhet në afatin e caktuar në planin e veprimit, brenda vitit 2024.

**OBJEKTIVI 2**

***“Burime njerëzore të kualifikuara, të qëndrueshme, dhe me trajnime të përshtatshme për t’i rezistuar shkeljeve të integritetit”***

Forcimi i sistemit të menaxhimit të burimeve njerëzore në institucion është shumë i rëndësishëm për një administratë publike efikase, transparente dhe të përgjegjshme në të gjitha nivelet. Në këtë drejtim, synohet të garantohet një proces transparent për plotësimin e vendeve vakante, duke u mbështetur në parimet e shanseve të barabarta, mosdiskriminimit, meritës, profesionalizmit dhe paanësisë politike.

Gjithashtu nëpërmjet këtij objektivi synohet kryerja e trajnimeve të vazhdueshme me qëllim forcimin e integritetit të punonjësve, njohja me rregullat e etikës si dhe përmirësimi i njohurive të punonjësve, sipas fushës së veprimtarisë së ministrisë. Me qëllim përmbushjen e këtij objektivi gjatë periudhës raportuese, janë realizuar masat si vijon:

Është realizuar masa nr.1 e planit lidhur me zhvillimin e trajnimeve për legjislacionin tatimor, kryesisht në rastet e ndryshimeve ligjore dhe ligjeve të reja. Gjatë muajit prill 2024, Drejtoria e Apelimit Tatimor në bashkëpunim me Qendrën e Trajnimit të Administratës Tatimore dhe Doganore (QTATD) ka realizuar trajnimin mbi apektet e reja të ligjit nr.29/2023 *“Për Tatimin mbi të Ardhurat”, i ndryshuar.* Në periudhën në vazhdim, do të vijohet me kryerjen e trajnimeve të tjera mbi legjislacionin tatimor, për punonjësit e kësaj drejtorie.

Gjatë periudhës së raportimit është përmbushur masa nr.3 e planit, ku janë plotësuar 4 vende vakante në Drejtorinë Mbështetëse të Zyrtarit Kombëtar Autorizues, nga 5 vende vakante në total në këtë drejtori. Në faqen zyrtare të Departamentit të Administratës Publike është publikuar thirrja për shpalljen e 4 vendeve vakante në këtë drejtori, duke përcaktuar kriteret për lëvizjen paralele, pranim në shërbimin civil, dokumentacionin që duhet të dorëzohet dhe afatin e dorëzimit. Vendet vakante janë plotësuar me 3 *“Specialist në sektorin IPA”* dhe 1 *“Specialist në sektorin IPARD”*. Linku në të cilin janë publikuar në mënyrë transparente të gjitha njoftimet që nga faza e parë e shpalljes së vendeve vakante, deri në fazën përfundimtare është si vijon**:**

<https://rekrutimi.administrata.al/shpalljet/shfaq/4790>

<https://rekrutimi.administrata.al/shpalljet/shfaq/4790/1/3> <https://rekrutimi.administrata.al/shpalljet/shfaq/4790/2/6>

<https://rekrutimi.administrata.al/shpalljet/shfaq/4790/2/7>

Është realizuar masa nr.4 e planit *“Trajnime periodike për etikën dhe antikorrupsionin për anëtarët e kabinetit pranë ministrit”*, që përbën një nga rekomandimet prioritare të përcjella për zbatim nga Grupi Shteteve Kundër Korrupsionit (GRECO). Procesi për kryerjen e trajnimeve periodike për etikën dhe antikorrupsionin për anëtarët e kabinetit pranë ministrit është bashkërenduar me Shkollën Shqiptare të Administratës Publike, ku gjatë muajit prill 2024 është zhvilluar trajnimi *“Etika dhe integriteti në administratën publike”*. Gjithashtu, në bashkëpunim me Shkollën Shqiptare të Administratës Publike (ASPA) është kërkuar zhvillimi i trajnimeve të mëtejshme për anëtarët e kabinetit.

Drejtoria e Procesimit të Biznesit gjatë periudhës së raportimit ka realizuar trajnime për përdorimin e Modulit të Aseteve Fikse në Sistemin Informatik Financiar të Qeverisë (SIFQ), për stafin e disa institucioneve me akses të drejtpërdrejtë në SIFQ, si për shembull: Bashkinë Tiranë, Bashkinë Elbasan, Agjencinë Kombëtare të Ujësjellës Kanalizime. Në total gjatë kësaj periudhe janë trajnuar 7 përdorues.

Janë realizuar trajnime edhe për stafin e institucioneve me akses të drejtpërdrejtë në Sistemin Informatik Financiar të Qeverisë, në Modulin e Urdhërave të Blerjes, si dhe Librit të Madh të Kontabilitetit, me qëllim forcimin e njohurive dhe rritjen e aftësisë së tyre për ekzekutimin e proceseve të punës dhe përdorimin e raporteve financiare në SIFQ. Trajnimet janë realizuar në Ministrinë e Financave, bazuar në kërkesat specifike për trajnim që ka çdo institucion.

Lidhur me rastet e ankimuara pranë Avokatit të Tatimpaguesit gjatë kësaj periudhe raportimi janë trajtuar 27 ankesa. Pas vlerësimit të objektit të ankimit dhe shqyrtimit të tyre janë pranuar 15 raste, për të cilat është vijuar me argumentimin dhe zgjidhje të çështjes në favor të tatimpaguesve, ku rezultojnë gjithsej 10 raste.

Në periudhën janar-mars 2024, Drejtoria e Avokatit të Tatimpaguesit referuar rasteve të trajtuara ka dhënë 4 rekomandime, nga të cilat 3 janë pranuar dhe 1 është refuzuar nga administrata tatimore. Ndërsa në periudhën prill-qershor 2024, janë propozuar 5 rekomandime, për të cilat pritet një qëndrim nga administrata tatimore.

Me qëllim përmirësimin e mëtejshëm të njohurive, stafi i Drejtorisë së Marrëveshjeve dhe Sigurimit të Ndihmës së Huaj ka marrë pjesë në trajnimet si më poshtë vijon:

* *“Government Debt and Risk Management (GDRM) Program Guarantees and On-lending Risk Management”;*
* *“Transformimi digjital i punës në administratën publike”*;
* Trajnim mbi programin EDRMS *(Electronic Document and Records Management)*;
* Prezantimi me administratën publike.

Stafi i Drejtorisë së Strategjisë, Regjistrimit, Shërbimit dhe Raportimit të Treguesve të Borxhit ka ndjekur trajnimet si më poshtë vijon:

* *“Assessing and Managing Debt-Related Fiscal Risks”.* Trajnimi është zhvilluar në datat 8-12 prill 2024, me në fokus garancitë shtetërore.
* *“Government Debt and Risk Management (GDRM)”* zhvilluar në datat 23-31 maj 2024. Tema kryesore e këtij trajnimi ishte vlerësimi dhe kuantifikimi i riskut të kredisë për garanci/huadhënie për ndërmarrjet shtetërore dhe rritja e transparencës së borxhit përmes analizës së përmirësuar të borxhit parlamentar.
* *“Special Data Dissemination Standard”* zhvilluar në datat 10-14 qershor 2024. Trajnimikishte për qëllim njohjen dhe zbatimin e praktikave më të mira në shpërndarjen e të dhënave ekonomike, konkretisht kalimin për vendet e rajonit nga shpërndarja e të dhënave në e-GDDS në formatin SDDS.
* *“Applied Economic Policy”,* zhvilluar nga data 17 qershor deri në 12 korrik 2024. Tema e këtij trajnimit ishin metodat e vlerësimit të politikave fiskale dhe monetare, ndikimi i tyre në inflacion dhe papunësi, si dhe rëndësia e rregullimit të tregjeve financiare.

Lidhur me masën nr.8 të këtij objektivi, Drejtoria e Menaxhimit të Burimeve Njerëzore në bashkëpunim me Departamentin e Administratës Publike ka realizuar procedurat e konkurimit për plotësimin e pozicioneve vakante të Ministrisë së Financave, ku gjatë kësaj periudhe raportimi rezulton se janë plotësuar 38 pozicione pune vakante. Në faqen zyrtare të Departamentit të Administratës Publike janë publikuar në mënyrë transparente njoftimet duke filluar nga thirrja për shpalljen e vendeve vakante, ku janë evidentuar kriteret që duhet të përmbushen nga kandidatët aplikues, dokumentacioni dhe afati dorëzimit, si në rastin e ngritjes në detyrë, lëvizjes paralele ashtu edhe pranimit në shërbimin civil. Gjithashtu në këtë faqe është publikuar çdo njoftim lidhur me këto procedura deri në fazën përfundimtare të shpalljes së kandidatëve fitues. Linku në të cilin janë publikuar në mënyrë transparente të gjitha njoftimet që nga faza e parë të shpalljeve së procedurave deri në fazën përfundimtare është si vijon:

<https://rekrutimi.administrata.al/shpalljet>

Është realizuar masa nr.9 e planit, ku është plotësuar 1 vend që rezultonte vakant në Drejtorinë e Apelimit Tatimor. Në faqen zyrtare të Departamentit të Administratës Publike është publikuar njoftimi për shpalljen e vendit vakant *“Specialist në Sektorin e Apelimit Tatimor”*,kriteret që duhet të plotësohen si dhe dokumentacioni dhe afati dorëzimit. Linku në të cilin është publikuar njoftimi që nga faza e parë deri në fazën përfundimtare të shpalljes së fituesit është si vijon:

<https://rekrutimi.administrata.al/shpalljet/shfaq/4738>

<https://rekrutimi.administrata.al/shpalljet/shfaq/4738/1/2>

<https://rekrutimi.administrata.al/shpalljet/shfaq/4738/2/5>

<https://rekrutimi.administrata.al/shpalljet/shfaq/4738/2/7>

Aktualisht në Drejtorinë e Apelimit Tatimor nuk ka vende vakante.

**OBJEKTIVI 3**

***“Përmirësimi i kuadrit rregullator, me qëllim forcimin e integritetit në institucion”***

Ky objektiv thekson rëndësinë e rishikimit dhe përmirësimit në mënyrë të vazhdueshme të kuadrit rregullator, me qëllim forcimin e integritetit në institucion. Përmirësimi dhe rishikimi i vazhdueshëm i kuadrit rregullator ndikon në rritjen e efikasitetit, transparencës, llogaridhënies e besueshmërisë publike, si dhe arritjen e objektivave strategjike e specifike tё institucionit.

Me qëllim realizimin e këtij objektivi janë realizuar masat si më poshtë vijon:

Drejtoria e Harmonizimit të Menaxhimit Financiar, Kontrollit dhe Kontabilitetit gjatë periudhës së raportimit në bashkëpunim me drejtoritë e tjera të ministrisë*,* ka rishikuar aktet nënligjore dhe aktualisht janë përgatitur draftet për 2 (dy) aktet nënligjore:

* Udhëzimin nr.16, datë 20.07.2016 *“Mbi përgjegjësitë dhe detyrat e koordinatorit të menaxhimit financiar dhe kontrollit dhe koordinatorit të riskut në njësitë publike"*;
* Urdhrin nr. 311, datë 23.12.2020 *“Mbi metodologjinë për vlerësimin e cilësisë së sistemit të kontrollit të brendshëm në njësitë e qeverisjes së përgjithshme"*.

Lidhur me zhvillimin e procesit të vlerësimit të cilësisë së sistemit të kontrollit të brendshëm (në 20 njësi çdo vit), Drejtoria e Harmonizimit të Menaxhimit Financiar, Kontrollit dhe Kontabilitetitka raportuar segjatë kësaj periudhe janë realizuar 10 (dhjetë) vlerësime cilësie nga 20 (njëzetë), të cilat do të përfundohen brenda vitit 2024.

Drejtoria e Harmonizimit të Menaxhimit Financiar, Kontrollit dhe Kontabilitetitështë në proces hartimi të një metodologjie më të detajuar në lidhje me inventarizimin dhe procesin e vlerësimit të aktiveve në sektorin publik, në kuadër të reformës mbi zhvillimin e kontabilitetit të sektorit publik bazuar në IPSAS të ndërmarrë nga Ministria e Financave, me synim kryesor përmirësimin e vendimmarrjes, përgjegjshmërisë, transparencës dhe performancës në sektorin publik.

Gjatë periudhës së raportimit është realizuar përditësimi i manualeve ekzistuese mbi përdorimin e Sistemit Informatik Financiar të Qeverisë (SIFQ), në përshtatje me ndryshimet e legjislacionit në fuqi. Në muajin shkurt 2024 është përditësuar *“Manuali i Përdorimit të Regjistrimit në Sistem të Detyrimeve të prapambetura*” për pjesën e  pagesave  të pjesshme. Qëllimi i përditësimit të këtij manuali është lehtësimi i procedurave për punonjësit e degëve të thesarit dhe institucioneve me akses të drejtpërdrejtë në SIFQ, si dhe përmirësimi raportimit financiar për detyrimet e prapambetura. Ky manual bazohet në:

1. Udhëzimin nr.5, datë 21.02.2022 *“Për disa ndryshime në udhëzimin e Ministrit të Financave dhe Ekonomisë nr.8, datë 09.03.2018, “Për procedurat e përgatitjes, paraqitjes dhe raportimit të pasqyrave financiare vjetore në Njësitë e Qeverisjes së Përgjithshme”.*
2. Udhëzimin nr.37, datë 06.10.2020 *“Për monitorimin dhe publikimin periodik të stokut të detyrimeve të prapambetura të Njësive të Qeverisjes së Përgjithshme”.*

Për përditësimin e manualit kanë kontribuar Drejtoria e Procesimit te Biznesit në bashkëpunim me Drejtorinë e Operacioneve të Thesarit. Manuali i përditësuar është dërguar degëve të thesarit dhe institucioneve me akses të drejtpërdrejtë në SIFQ, për zbatim nga ana e tyre.

1. **KONKLUZIONE DHE REKOMANDIME**

Raporti monitorimi është kryer në përputhje me Metodologjinë e Monitorimit të Planit për Institucionet e Qeverisjes Qendrore, miratuar me urdhër të Ministrit të Drejtësisë nr.553, datë 30.09.2021,*“Për miratimin e metodologjisë së monitorimit të Planit të Integritetit për institucionet e qverisjes qendrore”.* Në përmbyllje të këtij raporti monitorimi për periudhën janar-qershor 2024, rezulton se:

* Ministria e Financave ka vijuar me përmbushjen e masave të parashikuara në Planin e Integritetit.
* Krahasuar me vitet e kaluara, performanca institucionale e Ministrisë së Financave është në rritje, ku gjatë kësaj periudhe evidentohet se është rritur cilësia e menaxhimit të procesit të konsultimit publik, si dhe digjitalizimi i procesit të konsultimit ka bërë të mundur rritjen e pjesëmarrjes së publikut nëpërmjet Regjistrit Elektronik të Njoftimit dhe Konsultimit Publik.
* Është realizuar plotësimi i vendeve vakante të ministrisë, në bashkëpunim me Departamentin e Administratës Publike sipas një procesi transparent dhe të drejtë, mbështetur në parimet e shanseve të barabarta, mosdiskriminimit, meritës, profesionalizmit dhe paanësisë politike.
* Janë realizuar trajnime të vazhdueshme me qëllim forcimin e integritetit të punonjësve, si dhe përmirësimin e njohurive të tyre, sipas fushës së veprimtarisë së ministrisë.
* Ministria e Financave po vijon me angazhimin maksimal për realizimin e masave të tjera të parashikuara në plan, brenda afateve të caktuara.
1. **ANEKS**

Aneksi i raportimit të informacionit nga njësitë kontribuese.

1. <https://www.konsultimipublik.gov.al/Konsultime/Institucioni/4> [↑](#footnote-ref-1)